રેડિયોમાં ચાવી ફેરવવાથી એ અપેક્ષિત તરંગ લંબાઈ પકડી લે છે, એનાં આવર્તનો (frequency)ને પણ પકડી લે છે, તેમ આપના સ્પંદનોની ઊંચાઈ, વિશુદ્ધતા, ગતિશીલતા જેમ જેમ વધતી જશે, તેમ તેમ આપની વચ્ચેનું ભૌતિક અંતર નષ્ટ થતું જશે. વાસ્તવિક રીતે દેશ અને કાળનું અંતર છે જ નહિ. આપને જે અમારી સાથે અંતર લાગે છે તે નીકળી જશે અને આપણે હંમેશા મળેલા રહીશું. તાનપુરો જો મળેલો હોય તેની વચ્ચે આપ પ્રણવ બોલશો તો આંગળીના સ્પર્શ વિના એના તાર છેડાય છે અને એમાંથી નાદ નીકળે છે. તેવી રીતે આ વિશ્વચેતનાનો જે પ્રણવ નિનાદિત થઈ રહ્યો છે, એ નાદથી જે રીતે આ તાનપૂરો વાગી ઊઠે છે તેવી રીતે આપના તાનપુરામાંથી પણ એ જ નાદ આપમેળે ઝણઝણી ઊઠશે. ત્યારે આપ અને અમે વિશ્વચેતનાની સાથે એકરૂપ થઈ જઈશું. ત્યાં પછી વિયોગ નહિ હોય તેવા બિંદુ પર પહોંચીને આપણું મિલન સધાશે. મૃત્યુ, દેહનું મૃત્યુ પણ આપણને જુદા નહિ પાડી શકે. અમને આ મિલનની પ્યાસ છે. આ સખ્યની પ્યાસ છે. આપને ઉપર ઊઠતાં જોઈએ, આપનું ઊર્ધ્વગમન થતાં જોઈએ.